דרמה בצרפת: מישל פלאטיני, כדורגלן העבר האגדי ומי ששימש כנשיא אופ"א בין השנים 2005-2015, נעצר הבוקר (שלישי) בצרפת במסגרת חקירת פרשת החשדות לשחיתות במסגרת ההחלטה להעניק לקטאר את אירוח מונדיאל 2022. כזכור, פלאטיני הודח מכל תפקידיו ב-2015 והורחק ע"י ועדת האתיקה של פיפ"א לשמונה שנים.
הצרפתי בן ה-63, מגדולי השחקנים בכדורגל האירופי, נלקח על פי הדיווחים בכלי התקשורת למעצר כחלק מהחקירה המאומצת בנוגע לאירוח הגביע העולמי במדינה העשירה מהמפרץ הפרסי בעוד שלוש שנים, כאשר לפלאטיני יש על פי החשד לכאורה חלק גדול בתיק. כרגע הוא עדיין חשוד חופשי, כך שהוא לא נחקר באזהרה או שהוא תחת מגבלות כלשהן, אבל זוהי רק תחילתה של החקירה, כך שככל שהיא תסתעף הוא עשוי להדרש להגיע לחקירות נוספות. יש לציין כי גם ראש הסגל של נשיא צרפת לשעבר ניקולא סרקוזי, קלוד ג'אן, נחקר בפרשה אך לא נעצר.